ΓΡΑΠΤΗ ΕΡΩΤΗΣΗ E-0658/98 υποβολή: Marianne Thyssen (PPE) προς την Επιτροπή (10 Μαρτίου 1998)

Θέμα: Εκπαιδευτικό και ενημερωτικό υλικό για την πρωτοβάθμια και δευτεροβάθμια εκπαίδευση στην Ευρωπαοκή Ένωση

Μπορεί η Επιτροπή να ανακοινώσει ποιό ποσοστό των δαπανών της που αφορούν την πληροφόρηση των ευρωπαίων πολιτών για την Ευρωπαϊκή Ένωση διατίθεται για δαπάνες που προορίζονται ειδικώς για μαθητές (της πρωτοβάθμιας και δευτεροβάθμιας εκπαίδευσης);

Μπορεί η Επιτροπή να ανακοινώσει επίσης ποιό μερίδιο των προαναφερθεισών δαπανών διατίθεται για ενημερωτικό και εκπαιδευτικό υλικό προορίζεται για μαθητές της πρωτοβάθμιας εκπαίδευσης;

Μπορεί, τέλος, η Επιτροπή να παράσχει κατάλογο του ενημερωτικού και εκπαιδευτικού υλικού που έχει προετοιμάσει από την 1η Ιανουαρίου 1995 - ημερομηνία της τελευταίας διεύρυνσης της Ευρωπαϊκής Ένωσης - και έχει διανείμει στην πρωτοβάθμια εκπαίδευση και να αναφέρει εάν το καθένα από τα δημοσιεύματα αυτά είναι διαθέσιμο και στην ολλανδική γλώσσα;

Απάντηση της κας Cresson εξ ονόματος της Επιτροπής (28 Απριλίου 1998)

Διάφορα κοινοτικά προγράμματα συμβάλλουν στην πληροφόρηση των ευρωπαίων πολιτών. Ορισμένα από αυτά τα προγράμματα είναι πλατιά και άπτονται όλων των τομέων της κοινωνίας. Άλλα πάλι είναι πιο ειδικά και επικεντρώνονται σε μια ειδική ομάδα. Ενημερωτικές ενέργειες για τους μαθητές του σχολείου υπάρχουν σε διάφορα ευρωπαϊκά προγράμματα, όπως π.χ. τα προγράμματα στον τομέα του περιβάλλοντος και η εκστρατεία που συνοδεύει την εισαγωγή του ευρώ.

Το μεγαλύτερο πρόγραμμα για την ευρωπαϊκή συνεργασία στην εκπαίδευση είναι το πρόγραμμα ΣΩΚΡΑΤΗΣ. Η Ευρωπαϊκή Επιτροπή εφαρμόζει πανευρωπαϊκές ενέργειες συνεργασίας στον τομέα της εκπαίδευσης όπως προβλέπεται μέσα στο άρθρο 126 της συνθήκης ΕΚ και στη βάση της απόφασης 819/95/ΕΚ του Ευρωπαϊκού Κοινοβουλίου και του Συμβουλίου της 14ης Μαρτίου 1995 περί καθιέρωσης του προγράμματος κοινοτικής δράσης ΣΩΚΡΑΤΗΣ ((ΕΕ L 87, 20.4.1995. )). Ο προϋπολογισμός του προγράμματος Σωκράτης που έχει εγκριθεί με την απόφαση, ανέρχεται στο ποσό των 850 εκατομμυρίων ECU για την πενταετή περίοδο από 1η Ιανουαρίου 1995 έως 31 Δεκεμβρίου 1999 και αυξήθηκε σε 920 εκατομμύρια ECU στα τέλη του 1997.

Στο κεφάλαιο ΙΙ του προγράμματος ΣΩΚΡΑΤΗΣ περιλαμβάνονται ενέργειες που απευθύνονται στον τομέα της σχολικής εκπαίδευσης κάτω από την επικεφαλίδα Comenius. Στην απόφαση προβλέπεται ότι ποσοστό όχι μικρότερο από το 10% του συνολικού προϋπολογισμού που διατίθεται για το ΣΩΚΡΑΤΗΣ, πρέπει να διατεθεί στο πλαίσιο της σχολικής εκπαίδευσης. Το 1998 προβλέπεται ότι ποσοστό μεγαλύτερο από το 15% του προϋπολογισμού του ΣΩΚΡΑΤΗΣ θα δαπανηθεί για το κεφάλαιο της σχολικής εκπαίδευσης. Όλες οι ενέργειες και τα σχέδια στο πλαίσιο του Comenius αποβλέπουν στην αύξηση της ενημέρωσης όσον αφορά θέματα ευρωπαϊκής σημασίας και ένα μεγάλο ποσοστό τέτοιων σχεδίων καταλήγει στην παραγωγή εκπαιδευτικού υλικού.

Ωστόσο πρέπει να υπογραμμιστεί ότι τα προγράμματα και οι ενέργειες που επικεντρώνονται στα σχολεία, εφαρμόζονται σύμφωνα με την αρχή της επικουρικότητας και «με πλήρη σεβασμό της αρμοδιότητας των κρατών μελών για το περιεχόμενο της διδασκαλίας και την οργάνωση των εκπαιδευτικών συστημάτων» όπως προβλέπεται στο άρθρο 126 της συνθήκης ΕΚ. Ως αποτέλεσμα η Επιτροπή δεν διαθέτει κεντρική πολιτική για την παραγωγή και τη διάδοση ενημερωτικού και εκπαιδευτικού υλικού, αλλά περισσότερο υποστηρίζει και συμβάλλει στις προσπάθειες των εθνικών αρχών. Είναι δύσκολο να δώσουμε ακριβή στοιχεία δεδομένου ότι η κατανομή των πληροφοριών συχνά εμπίπτει σε κάποια άλλη συνεργατική δραστηριότητα. Επομένως δεν είναι δυνατόν να απομονώσουμε τα ειδικά ποσά που δαπανώνται για την ενημέρωση.

Η Επιτροπή εφαρμόζει την πολιτική της μετάφρασης των κειμένων που φτάνουν σε ένα ορισμένο επίπεδο σημασίας, σε όλες τις επίσημες κοινοτικές γλώσσες.